
[bookmark: TextBodyBegin]Европейският парламент,
–	като взе предвид делегирания регламент на Комисията (C(2025)06376),
–	като взе предвид писмото на Комисията от 22 септември 2025 г., с което тя отправя искане към Парламента да заяви, че няма да представя възражения срещу делегирания регламент,
–	като взе предвид писмото от 14 октомври 2025 г. на комисията по регионално развитие до председателя на Съвета на председателите на комисии,
–	като взе предвид член 290 от Договора за функционирането на Европейския съюз,
–	като взе предвид Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика[footnoteRef:1], и по-специално член 113 и член 114, параграф 6 от него, [1:  	OВ L 231, 30.6.2021 г., стр. 159, ELI: http://data.europa.eu/eli/reg/2021/1060/oj.] 

–	като взе предвид член 114, параграф 6 от своя Правилник за дейността,
–	като взе предвид препоръката за решение на комисията по регионално развитие,
–	като взе предвид обстоятелството, че не са представени възражения в срока, предвиден в член 114, параграф 6 от своя Правилник за дейността, който срок изтече на 21 октомври 2025 г.,
А.	като има предвид, че за да се даде възможност на държавите членки да извършат съдържателно препрограмиране в контекста на междинния преглед и да насочат ресурсите към новите стратегически приоритети на Съюза, определени в Регламент (ЕС) 2021/1060, на 4 април 2025 г. Комисията представи искане за прилагане на неотложната процедура в съответствие с член 170 от Правилника за дейността на Европейския парламент към своето предложение за регламент за изменение на регламенти (ЕС) 2021/1058 и (ЕС) 2021/1056 по отношение на специфичните мерки за справяне със стратегическите предизвикателства в контекста на междинния преглед[footnoteRef:2]; като има предвид, че Комисията представи това предложение на заседанието на комисията по регионално развитие на 9 април 2025 г.; [2:  	COM(2025)0123).] 

Б.	като има предвид, че на своето заседание от 5 май 2025 г. комисията по регионално развитие реши да подкрепи искането за прилагане на неотложна процедура в съответствие с член 170 (5) от своя Правилник за дейността, което доведе до приемането на Регламент (ЕС) 2025/1914 на Европейския парламент и на Съвета[footnoteRef:3]; [3:  	Регламент (ЕС) 2025/1914 на Европейския парламент и на Съвета от 18 септември 2025 г. за изменение на регламенти (ЕС) 2021/1058 и (ЕС) 2021/1056 по отношение на специални мерки за справяне със стратегически предизвикателства в контекста на междинния преглед (ОВ L, 2025/1914, 19.9.2025 г., ELI: http://data.europa.eu/eli/reg/2025/1914/oj).] 

В.	като има предвид, че делегирания регламент на Комисията е необходим, за да се осигури съгласуваност и последователност между Регламент (ЕС) 2021/1060 и регламентите за отделните фондове (регламентите за ЕФРР/Кохезионния фонд, ЕСФ+ и ФСП) с цел да се гарантира, че изменените и нововъведените специфични цели съгласно Регламент (ЕС) 2025/1914 могат да бъдат изпълнени чрез добавянето на съответните области на интервенция в приложение I към Регламент (ЕС) 2021/1060, и да се даде възможност за тяхното използване при изпълнението и докладването на програмите;
1.	заявява, че не представя възражения срещу делегирания регламент;
2.	възлага на своя председател да предаде настоящото решение на Съвета и на Комисията.

